รัฐบาลไทย-ข่าวทำเนียบรัฐบาล-บัญชีกลางเร่งออกกฎหมายลูก พ.ร.บ.การจัดซื้อจัดจ้างฯ กว่า 7 ฉบับ
วันจันทร์ที่ 31 กรกฎาคม 2560
บัญชีกลางเร่งออกกฎหมายลูก พ.ร.บ.การจัดซื้อจัดจ้างฯ กว่า 7 ฉบับ
กรมบัญชีกลางเร่งออกกฎกระทรวง 7 ฉบับ เพื่อรองรับพระราชบัญญัติการจัดซื้อจัดจ้างและการบริหารพัสดุภาครัฐ พ.ศ. 2560 ที่จะมีผลบังคับใช้ในวันที่ 23 ส.ค. 60 และคาดว่าจะนําเสนอ ครม. ในวันที่ 1 ส.ค. นี้
นางสาวสุทธิรัตน์ รัตนโชติ อธิบดีกรมบัญชีกลาง เปิดเผยว่า กระทรวงการคลังได้เตรียมเสนอร่างกฎกระทรวงจํานวน 7 ฉบับ ที่ออกตามความในพระราชบัญญัติการจัดซื้อจัดจ้างและการบริหารพัสดุภาครัฐ พ.ศ. 2560 โดยจะเสนอให้คณะรัฐมนตรี (ครม.) พิจารณา ในวันอังคารที่ 1 สิงหาคม 2560 นี้ เพื่อให้ทันการบังคับใช้ พ.ร.บ.การจัดซื้อจัดจ้างฯ ในวันที่ 23 สิงหาคม 2560
สําหรับกฎกระทรวง จํานวน 7 ฉบับ ได้แก่
1. ร่างกฎกระทรวงกําหนดให้หน่วยงานอื่นเป็นหน่วยงานของรัฐ พ.ศ. .... กําหนดให้ทุนหมุนเวียนตามพระราชบัญญัติการบริหารทุนหมุนเวียน พ.ศ. 2558 และหน่วยงานตามที่กฎหมายจัดตั้งกําหนดให้เป็นหน่วยงานของรัฐและมีฐานะเป็นนิติบุคคล เป็นหน่วยงานของรัฐตามพระราชบัญญัติการจัดซื้อจัดจ้างและการบริหารพัสดุภาครัฐ พ.ศ. 2560
2. ร่างกฎกระทรวงกําหนดคุณสมบัติของผู้มีสิทธิขอขึ้นทะเบียนผู้ประกอบการ พ.ศ. ... กําหนดหลักเกณฑ์และเงื่อนไขเกี่ยวกับคุณสมบัติและลักษณะต้องห้ามการขึ้นทะเบียนผู้ประกอบการก่อสร้างและอัตราค่าธรรมเนียมการขอขึ้นทะเบียน การเพิกถอนรายชื่อออกจากทะเบียน รวมทั้งหลักเกณฑ์และวิธีการอุทธรณ์ และการพิจารณาอุทธรณ์ในกรณีที่กรมบัญชีกลางไม่ขึ้นทะเบียนผู้ประกอบการ
3. ร่างกฎกระทรวงกําหนดพัสดุที่รัฐต้องการส่งเสริมหรือสนับสนุน พ.ศ. .... กําหนดพัสดุที่รัฐต้องการส่งเสริมหรือสนับสนุน เช่น การส่งเสริมและพัฒนาด้านการเกษตร การส่งเสริมวิสาหกิจขนาดกลางและขนาดย่อมและผู้ด้อยโอกาส การส่งเสริมการเรียนการสอน การส่งเสริมการวิจัยและการพัฒนาทางการศึกษา การให้บริการทางการศึกษา การส่งเสริมนวัตกรรม การส่งเสริมสุขภาพและสาธารณสุข การส่งเสริมความมั่นคงด้านพลังงานและทรัพยากรธรรมชาติ การส่งเสริมมาตรฐานผลิตภัณฑ์อุตสาหกรรม เป็นต้น
4. ร่างกฎกระทรวงกําหนดวงเงินการจัดซื้อจัดจ้างพัสดุโดยวิธีเฉพาะเจาะจง การไม่ทําข้อตกลงเป็นหนังสือ และการแต่งตั้งผู้ตรวจรับพัสดุ พ.ศ. .... กําหนดวงเงินในการจัดซื้อจัดจ้างโดยวิธีเฉพาะเจาะจง กรณีที่มีการผลิต จําหน่าย ก่อสร้าง หรือให้บริการทั่วไป กําหนดวงเงินงานจ้างที่ปรึกษาโดยวิธีเฉพาะเจาะจง กําหนดวงเงินงานจ้างออกแบบหรือควบคุมงานก่อสร้างโดยวิธีเฉพาะเจาะจง กําหนดวงเงินการจัดซื้อจัดจ้างที่จะไม่ทําข้อตกลงเป็นหนังสือ และกําหนดวงเงินการจัดซื้อจัดจ้างที่จะแต่งตั้งบุคคลหนึ่งบุคคลใดเป็นผู้ตรวจรับพัสดุ
5. ร่างกฎกระทรวงกําหนดหลักเกณฑ์ วิธีการ และเงื่อนไขการขึ้นทะเบียนที่ปรึกษา พ.ศ. .... กําหนดหลักเกณฑ์และเงื่อนไขขึ้นทะเบียนที่ปรึกษา การขึ้นทะเบียนและอัตราค่าธรรมเนียมการขอขึ้นทะเบียน การประเมินผลการปฏิบัติงานของที่ปรึกษา การเปลี่ยนแปลงและเพิ่มเติมข้อมูลที่ปรึกษา การเพิกถอนและการยกเลิกการขึ้นทะเบียน รวมทั้งหลักเกณฑ์และวิธีการอุทธรณ์และการพิจารณาอุทธรณ์
6. ร่างกฎกระทรวงกําหนดอัตราค่าจ้างผู้ให้บริการงานจ้างออกแบบหรือควบคุมงานก่อสร้าง พ.ศ. .... กําหนดอัตราค่าจ้างสําหรับงานจ้างออกแบบหรือควบคุมงานก่อสร้าง
7. ร่างกฎกระทรวงกําหนดเรื่องที่อุทธรณ์ไม่ได้ พ.ศ. .... กําหนดกรณีอุทธรณ์ไม่ได้กรณีอื่นเพิ่มเติม จากที่กําหนดไว้ในพระราชบัญญัติการจัดซื้อจัดจ้างและการบริหารพัสดุภาครัฐ พ.ศ. 2560 คือ (1) คุณสมบัติของผู้เสนอราคารายอื่นที่เข้าร่วมการจัดซื้อจัดจ้างครั้งนั้น (2) ขอบเขตของงานหรือรายละเอียดของพัสดุของหน่วยงานกรณีที่ผู้นั้นมิได้วิจารณ์หรือเสนอแนะร่างขอบเขตของงานหรือรายละเอียดของพัสดุนั้น
อธิบดีกรมบัญชีกลาง กล่าวในตอนท้ายว่า กฎกระทรวงทั้ง 7 ฉบับนี้ กรมบัญชีกลางได้ยกร่างโดยผ่านการพิจารณาให้ความเห็นชอบในหลักการจากคณะกรรมการและคณะทํางานต่างๆ ซึ่งประกอบด้วย ผู้แทนจากภาครัฐ และภาคเอกชน เป็นที่เรียบร้อยแล้ว และจะเร่งออกกฎหมายลูกในส่วนที่เหลือให้แล้วเสร็จโดยเร็ว โดยมุ่งหวังให้การจัดซื้อจัดจ้างภาครัฐเป็นระบบและเป็นมาตรฐานเดียวกัน ซึ่งจะทําให้กระบวนการจัดซื้อจัดจ้างเป็นไปอย่างมีประสิทธิภาพ เกิดความคุ้มค่าสูงสุดกับภาครัฐ